ПРЕДЛОГ ЗАКОНА О ПОТВРЂИВАЊУ

СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И САВЕТА МИНИСТАРА БОСНЕ И ХЕРЦЕГОВИНЕ О САРАДЊИ НА РЕАЛИЗАЦИЈИ ПРОЈЕКТА АУТОПУТА/БРЗЕ САОБРАЋАЈНИЦЕ БЕОГРАД – САРАЈЕВО – БЕОГРАД

Члан 1.

Потврђује се Споразум између Владе Републике Србије и Савета министара Босне и Херцеговине о сарадњи на реaлизацији пројекта аутопута/брзе саобраћајнице Београд – Сарајево – Београд, сачињен у Београду, 13. децембра 2019. године, у оригиналу на српском језику и на службеним језицима у Босни и Херцеговини (српском, босанском и хрватском језику).

Члан 2.

Текст Споразума између Владе Републике Србије и Савета министара Босне и Херцеговине о сарадњи на реaлизацији пројекта аутопута/брзе саобраћајнице Београд – Сарајево – Београд, у оригиналу на српском језику гласи:

# С П О Р А З У М

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И**

**САВЕТА МИНИСТАРА БОСНЕ И ХЕРЦЕГОВИНЕ**

**О САРАДЊИ НА РЕАЛИЗАЦИЈИ ПРОЈЕКТА**

**АУТОПУТА/БРЗЕ САОБРАЋАЈНИЦЕ БЕОГРАД – САРАЈЕВО – БЕОГРАД**

* **Влада Републике Србије** **и**
* **Савет министара Босне и Херцеговине** (у даљем тексту: уговорне стране),

узимајући у обзир утицај изградње инфраструктурних објеката којима се унапређује повезаност саобраћајних праваца уговорних страна, као и повезивање тих праваца са саобраћајном мрежом држава чланица Европске уније, на развој међусобне привредне сарадње, а

ценећи да за обе државе велики значај има изградња модерних путних комуникација и повезивање главних градова Београда и Сарајева, као и два важна међународна коридора,

као и

јасно исказану спремност Републике Турске да пружи помоћ у реализацији пројекта изградње ове саобраћајне везе између Републике Србије и Босне и Херцеговине,

те

имајући на уму: Писмо о намерама о јачању и проширењу сарадње са Турском у области транспорта и инфраструктуре, потписано између Министарства грађевинарства, саобраћаја и инфраструктуре Републике Србије и Министарства транспорта, поморства и комуникација Републике Турске, 10. октобра 2017. године, Меморандум о разумевању (МоU) за сарадњу на пројектима, међу којима је и аутопут Београд – Сарајево и Оквирни споразум између Владе Републике Србије и турске компаније „Tasyapi“ Insaat Taahhut Sanayi ve Ticaret A.S. о сарадњи у области инфраструктурних пројеката, потписан 21. септембра 2018. године, Комерцијални уговор за израду плана детаљне регулације, пројеката и извођење радова на аутопуту Сремска Рача – Кузмин и моста преко реке Саве и пројекат за деоницу Пожега – Котроман, потписан 19. децембра 2018. године и Писмо намјере о јачању и ширењу сарадње у области транспорта и инфраструктуре између Министарста комуникација и транспорта БиХ и Министарства промета, поморства и комуникација Републике Турске, потписано 20. маја 2018. године, Меморадум о разумевању између Босне и Херцеговине и Републике Турске о сарадњи у области прометне инфраструктуре и посебно на реализацији пројекта изградње аутоцесте/брзе цесте Београд – Сарајево – Београд, потписан 2. маја 2019. године,

споразумеле су се како следи:

**Члан 1.**

Општа одредба

Овим споразумом се уређују основе сарадње за реализацију пројекта Изградња аутопута/брзе саобраћајнице Београд – Сарајево – Београд и то планирање коридора трасе аутопута/брзе саобраћајнице Београд – Сарајево – Београд и одређивање локација заједничких тачака аутопута/брзе саобраћајнице на граници Републике Србије и Босне и Херцеговине, изградњу међудржавног моста преко реке Саве, изградњу новог заједничког граничног прелаза на локацији Сремска Рача – Рача на територији Републике Србије и изградњу/реконструкцију граничног прелаза на локацији Котроман – Вардиште, као и координација и усклађивање припрема за изградњу објеката.

**Члан 2.**

Предмет споразума

1. Уговорне стране су сагласне да:
2. координирају активности на реализацији пројекта изградње аутопута/брзог пута Београд – Сарајево – Београд;
3. договaрају план активности везано за изградњу међудржавног моста преко реке Саве, на локацији Сремска Рача – Рача, као заједничке тачке аутопута/брзог пута на граници Републике Србије и Босне и Херцеговине, и
4. догововарају план активности везано за изградњу новог заједничког граничног прелаза на локацији Сремска Рача – Рача, и изградњу/реконструкцију граничног прелаза на локацији Котроман-Вардиште.

(2) Сва оперативна питања у вези са изградњом моста биће предмет посебно спроведених протокола између уговорених страна. Предметни протоколи неће имати карактер међународних уговора у смислу бечке конвенције о уговореном праву и неће бити предмет ратификације.

(3) Сва питања која се односе на категоризацију, изградњу, успостављање, управљање и одржавање граничних прелаза ће бити предмет посебних споразума уговорених страна.

**Члан 3.**

Пројектовање, припрема и извођење

1. Уговорне стране ће обезбедити усклађивање свих пројектних активности за потребе изградње и свих припремних радњи и дозвола за изградњу моста и граничних прелаза, уважавајући прописане услове за поступак издавања свих дозвола за наведене објекте.
2. Уговорне стране су сагласне да се за међудржавни мост преко реке Саве изда једна грађевинска дозвола, коју издаје надлежни орган Републике Србије уз претходну сагласност надлежног органа у Босни и Херцеговини, и то на основу локацијских услова издатих од надлежног органа Републике Србије и локацијских услова издатих од надлежног органа у Босни и Херцеговини.

(3) Припрема и изградња објеката ће се изводити у складу са важећим законским прописима обе уговорне стране.

(4) Инспекцијски надзор за време изградње објеката, могу обављати договорно представници надлежних служби Републике Србије и надлежних служби у Босни и Херцеговини.

**Члан 4.**

Имовинско – правна подела

Уговорне стране су се договориле, да власништво над објектима има уговорна страна која је финансирала изградњу истих.

**Члан 5.**

Финансирање

(1) Свака уговорна страна на територији своје државе финансира изградњу аутопута/брзе саобраћајнице.

(2) Уговорне стране су сагласне да изградњу међудржавног моста на реци Сави и изградњу новог заједничког граничног прелаза Сремска Рача – Рача на територији Републике Србије, укључујући израду планске и техничке документације, стручну и техничку контролу пројеката, припремне радове, стручни надзор над извођењем радова и технички преглед финансира Република Србија.

(3) Начин финансирања граничног прелаза Котроман – Вардиште биће предмет посебних споразума уговорених страна.

**Члан 6.**

Надлежни органи за спровођење Споразума

1. Надлежни органи за спровођење овог Споразума су:
2. За Републику Србију: Министарство грађевинарства, саобраћаја и инфраструктуре,
3. За Босну и Херцеговину: Министарство комуникација и транспорта.
4. Надлежни органи из става 1. овог члана ће у року од 30 дана од датума потписивања Споразума формирати заједничко оперативно тело од представника обе уговорне стране, а у циљу реализације активности из Споразума.

**Члан 7.**

Рокови

1. Уговорне стране су се договориле, да ће се, у сарадњи са надлежним органима својих држава, припремни и грађевински радови изводити на начин који ће омогућити завршетак изградње објеката у што краћем року, с циљем да се објекати што пре пусти у саобраћај и рад.
2. Уговорне стране су се договориле да ће изградња објеката бити динамички усаглашена и да ће координацију свих фаза пројекта водити заједничко оперативно тело.

**Члан 8.**

Процедуре, царине и порези

1. Уговорне стране су сагласне да учине напоре у циљу поједностављења царинских процедура.
2. Уговорне стране су сагласне да се на материјале и предмете, опрему, машине и уређаје, који ће се користити у изградњи моста и граничних прелаза, не наплаћује царина и порез, друге дажбине и слична давања при њиховом уносу или увозу на царинско подручје државе друге уговорне стране, под условом да се исти доказано уграде или употребе током извођења радова, односно доказано врате у царинско подручје одакле су увезени.
3. Контролу уноса или увоза, употребе и враћања предмета из става 2. овог члана спроводе царинске службе, у складу са важећим царинским и другим прописима држава уговорних страна.
4. Пре увоза или уноса, употребе и враћања предмета из става 2. овог члана, царинске службе уговорених страна се обавезују да ће по добијеном образложеном захтеву једна другој дати сагласност за сваки конкретан увоз, унос, употребу и враћања предмета.

**Члан 9.**

Одговорност за штету

1. У случају да једна од уговорних страна без основаног разлога одустане од изградње објеката пре почетка изградње или током саме изградње, одговорна је другој уговорној страни за проузроковану штету и трошкове.
2. Уговорна страна ће о својој намери да одустане од изградње објеката известити другу уговорну страну, најкасније до датума потписивања уговора о извођењу радова, у писаном облику, дипломатским путем.

**Члан 10.**

Решавање спорова

1. Сва спорна питања у тумачењу или примени овог споразума, решавају се путем консултација и преговора између уговорних страна.
2. У случају да не дође до споразумног решавања спорних питања путем консултација и преговора, за њихово решавање примењиваће се међународно правне норме.

**Члан 11.**

Завршне одредбе

1. Одредбе овог споразума не утичу на права и обавезе утврђене другим међународним уговорима који обавезују уговорне стране.
2. Одредбама овог споразума, као и њиховом применом, ничим се не утиче на питање утврђивања и обележавање међудржавне границе између држава уговорних страна.
3. Овај споразум ступа на снагу тридесетог дана од дана пријема последњег писаног обавештења којим се уговорне стране међусобно обавештавају, дипломатским путем, о испуњењу услова предвиђених унутрашњим законодавством за његово ступање на снагу.
4. Овај споразум се привремено примењује од датума његовог потписивања.
5. Свака од уговорених страна може отказати Споразум дипломатским путем. У том случају овај споразум престаје да важи три месеца након датума пријема обавештења о раскиду Споразума.
6. Овај споразум се може изменити и допунити узајамним писаним договором уговорних страна. Измене и допуне ступају на снагу у складу са ставом 3. овог члана.

Састављено у Београду, дана 13. децембра 2019. године, у два оригинала, на српском језику и на службеним језицима у Босни и Херцеговини (српском, босанском и хрватском језику, ћириличком и латиничком писму), при чему су сви текстови једнако веродостојни.

|  |  |
| --- | --- |
| ЗА ВЛАДУ  РЕПУБЛИКЕ СРБИЈЕ | ЗА САВЕТ МИНИСТАРА  БОСНЕ И ХЕРЦЕГОВИНЕ |
|  |  |

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.